b"\n_START_ARTICLE_\nDonjon\n_START_PARAGRAPH_\nDonjon ehk don\xc5\xbeoon (prantsuse keeles donjon; inglise keeles keep) on keskaegse linnuse peatorni (tornelamu) t\xc3\xbc\xc3\xbcp, tugevdatud kaitsetorn prantsuse kultuuriruumis._NEWLINE_Prantsuskeelne s\xc3\xb5na donjon tuleneb ladinakeelsest s\xc3\xb5nast dominionus._NEWLINE_Donjon oli keskaegse linnuse keskse t\xc3\xa4htsusega osa, mis asus linnuse keskel v\xc3\xb5i h\xc3\xa4daohtlikuimal kohal ning oli kohandatud alaliseks elamiseks (erinevalt bergfried'ist, kus aasta ringi ei elatud). V\xc3\xb5itluse ajal oli see viimane vastupanu osutamise koht ja pelgupaik._NEWLINE_Donjon oli mitmekorruseline ja alguses olid selles ka eluruumid. Hiljem elati pigemini k\xc3\xb5rvalehitistes. V\xc3\xa4iksemad linnused v\xc3\xb5isidki koosneda \xc3\xbcksnes donjon'ist._NEWLINE_Donjon'e hakati ehitama 11. sajandil Loode-Prantsusmaal ja need olid laialdaselt kasutusel ka Inglismaal. Eestis on donjon n\xc3\xa4iteks Paide ordulinnusel ja Vao vasallilinnusel._NEWLINE_Seoses \xc3\xbcha laialdasema tulirelvade kasutuselev\xc3\xb5tuga XV sajandil muutusid ka linnuseehituse tavad. Donjon'e hakati ehitama madalamateks v\xc3\xb5i loobuti nende rajamisest \xc3\xbcldse. Ka ringm\xc3\xbc\xc3\xbcrid ehitati madalamad, samas massiivsemad; neile hakati rajama suurt\xc3\xbckipesasid."